ΜΕΤΑΦΡΑΣΗ

ΣΥΜΦΩΝΊΑ

παράτασης της συμφωνίας-πλαισίου διεθνούς συνεργασίας στην έρευνα και ανάπτυξη συστημάτων πυρηνικής ενέργειας τέταρτης γενιάς

Η κυβέρνηση του Καναδά, η Ευρωπαϊκή Κοινότητα Ατομικής Ενέργειας, η κυβέρνηση της Λαϊκής Δημοκρατίας της Κίνας, η κυβέρνηση της Γαλλικής Δημοκρατίας, η κυβέρνηση της Ιαπωνίας, η κυβέρνηση της Δημοκρατίας της Κορέας, η κυβέρνηση της Ρωσικής Ομοσπονδίας, η κυβέρνηση της Δημοκρατίας της Νοτίου Αφρικής, η κυβέρνηση της Ελβετικής Συνομοσπονδίας και η κυβέρνηση των Ηνωμένων Πολιτειών της Αμερικής, ως συμβαλλόμενα μέρη της συμφωνίας-πλαισίου διεθνούς συνεργασίας στην έρευνα και ανάπτυξη συστημάτων πυρηνικής ενέργειας τέταρτης γενιάς, η οποία συνήφθη στην Ουάσιγκτον στις 28 Φεβρουαρίου 2005 (στο εξής η «συμφωνία-πλαίσιο»), συλλογικά «τα συμβαλλόμενα μέρη»,

ΕΚΤΙΜΩΝΤΑΣ την επιθυμία τους να συνεχίσουν την μέχρι τώρα επιτυχή και αμοιβαία επωφελή συνεργασία που είχαν στο πλαίσιο της συμφωνίας-πλαισίου·

ΕΠΙΣΗΜΑΙΝΟΝΤΑΣ τον επικαιροποιημένο χάρτη πορείας για την τεχνολογία των συστημάτων πυρηνικής ενέργειας τέταρτης γενιάς (Ιανουάριος 2014)·

ΥΠΕΝΘΥΜΙΖΟΝΤΑΣ το άρθρο XV της συμφωνίας-πλαισίου, το οποίο ορίζει ότι κάθε συνεργασία που άρχισε με βάση τη συμφωνία-πλαίσιο, αλλά δεν έχει ολοκληρωθεί κατά τη λήξη ή την καταγγελία της συμφωνίας-πλαισίου, μπορεί να συνεχιστεί μέχρι να ολοκληρωθεί σύμφωνα με τις διατάξεις της συμφωνίας-πλαισίου· και

ΕΝΕΡΓΩΝΤΑΣ σύμφωνα με το άρθρο XII παράγραφος 3 της συμφωνίας-πλαισίου,

Συμφώνησαν στα εξής:

Άρθρο I

Παράταση της συμφωνίας-πλαισίου

Με την επιφύλαξη του άρθρου XII παράγραφος 5 της συμφωνίας-πλαισίου, η συμφωνία παρατείνεται για περίοδο δέκα (10) ετών, μέχρι τις 28 Φεβρουαρίου 2025.

Άρθρο II

Υπογραφή και έναρξη ισχύος

1. Η παρούσα συμφωνία τίθεται σε ισχύ για τα συμβαλλόμενα μέρη που έχουν δώσει τη συγκατάθεσή τους να δεσμευτούν από την ημερομηνία κατά την οποία τρία συμβαλλόμενα μέρη θα έχουν δώσει τη συγκατάθεσή τους να δεσμευτούν.

2. Τα συμβαλλόμενα μέρη σημειώνουν τη συγκατάθεσή τους να δεσμευτούν είτε δι' υπογραφής χωρίς να υπόκειται σε αποδοχή είτε δι' υπογραφής με επιφύλαξη ως προς την αποδοχή, με κατάθεση εγγράφου αποδοχής στον θεματοφύλακα.

3. Για ένα συμβαλλόμενο μέρος που συγκατατίθεται να δεσμευτεί από την ημερομηνία έναρξης ισχύος της παρούσας συμφωνίας, η παρούσα συμφωνία αρχίζει να ισχύει για το εν λόγω συμβαλλόμενο μέρος από την ημερομηνία της υπογραφής της χωρίς να υπόκειται σε αποδοχή ή από την ημερομηνία κατάθεσης του εγγράφου αποδοχής του στον θεματοφύλακα.

4. Τα συμβαλλόμενα μέρη προτίθενται, σύμφωνα με το άρθρο XV της συμφωνίας-πλαισίου, να συνεχίσουν, με βάση τις διατάξεις της συμφωνίας-πλαισίου, τη συνεργασία που άρχισαν αλλά δεν έχουν ολοκληρώσει έως τις 28 Φεβρουαρίου 2015 με τα συμβαλλόμενα μέρη της συμφωνίας-πλαισίου, για τα οποία η παρούσα συμφωνία δεν θα έχει τεθεί σε ισχύ έως τις 28 Φεβρουαρίου 2015.

Άρθρο IIΙ

Θεματοφύλακας

Το πρωτότυπο της παρούσας συμφωνίας κατατίθεται στον γενικό γραμματέα του Οργανισμού Οικονομικής Συνεργασίας και Ανάπτυξης.

ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογράφοντες, δεόντως εξουσιοδοτημένοι προς τούτο, υπέγραψαν την παρούσα συμφωνία.

ΕΓΙΝΕ σε ένα πρωτότυπο στην αγγλική και τη γαλλική γλώσσα, καθένα δε από τα κείμενα αυτά είναι εξίσου αυθεντικό.

ΓΙΑ ΤΗΝ ΚΥΒΕΡΝΗΣΗ ΤΟΥ ΚΑΝΑΔΑ: Κα Michelle d'AURAY Canadian Ambassador and Permanent Representative to the OECD Ημερομηνία: 21 Οκτωβρίου 2016

ΓΙΑ ΤΗΝ ΕΥΡΩΠΑΪΚΗ ΚΟΙΝΟΤΗΤΑ ΑΤΟΜΙΚΗΣ ΕΝΕΡΓΕΙΑΣ: Κ. Tibor NAVRACSICS EU Commissioner Ημερομηνία: 10 Νοεμβρίου 2016

ΓΙΑ ΤΗΝ ΚΥΒΕΡΝΗΣΗ ΤΗΣ ΛΑΪΚΗΣ ΔΗΜΟΚΡΑΤΙΑΣ ΤΗΣ ΚΙΝΑΣ: Κ. Jun ZHAI Ambassador Extraordinary and Plenipotentiary of the People's Republic of China to France Ημερομηνία: 23 Ιουνίου 2016

ΓΙΑ ΤΗΝ ΚΥΒΕΡΝΗΣΗ ΤΗΣ ΓΑΛΛΙΚΗΣ ΔΗΜΟΚΡΑΤΙΑΣ: Κ. Danie VERWAERDE Administrateur général du Commissariat à l'énergie atomique et aux énergies alternatives Ημερομηνία: 26 Φεβρουαρίου 2015

ΓΙΑ ΤΗΝ ΚΥΒΕΡΝΗΣΗ ΤΗΣ ΙΑΠΩΝΙΑΣ: Κ. Kazuo KODAMA Ambassador Extraordinary and Plenipotentiary Permanent Delegation of Japan to the OECD Ημερομηνία: 26 Φεβρουαρίου 2015

ΓΙΑ ΤΗΝ ΚΥΒΕΡΝΗΣΗ ΤΗΣ ΔΗΜΟΚΡΑΤΙΑΣ ΤΗΣ ΚΟΡΕΑΣ: Κ. Si-hyung LEE Ambassador Extraordinary and Plenipotentiary to the Korean Permanent Delegation to the OECD Ημερομηνία: 26 Φεβρουαρίου 2015

ΓΙΑ ΤΗΝ ΚΥΒΕΡΝΗΣΗ ΤΗΣ ΡΩΣΙΚΗΣ ΟΜΟΣΠΟΝΔΙΑΣ: Κ. Sergey Vladilenovich KIRIENKO Chief Executive Officer of the State Atomic Energy Corporation «Rosatom» Ημερομηνία: 29 Ιουνίου 2015

ΓΙΑ ΤΗΝ ΚΥΒΕΡΝΗΣΗ ΤΗΣ ΔΗΜΟΚΡΑΤΙΑΣ ΤΗ¦ ΝΟΤΙΑΣ ΑΦΡΙΚΗΣ: Κα Tina JOEMAT-PETTERSSON Minister of Energy of the Republic of South Africa Ημερομηνία: 15 Σεπτεμβρίου 2015

ΓΙΑ ΤΗΝ ΚΥΒΕΡΝΗΣΗ ΤΗΣ ΕΛΒΕΤΙΚΗΣ ΣΥΝΟΜΟΣΠΟΝΔΙΑΣ: Κ. Mauro DELL'AMBROGIO Secrétaire d'Etat de la Confédération suisse à la formation, à la recherche et à l'innovation Ημερομηνία: 27 Αυγούστου 2015